钦定古今图书集成/明伦汇编/官常典/第530卷 > 察罕
## 钦定古今图书集成/明伦汇编/官常典/第530卷 > 察罕

按《元史哈八儿秃传》：“哈八儿秃子察罕，从塔察儿攻
樊城西门，领扬州等处游击军，与宋兵战有功。至元
十一年，从忽都帖木儿攻江陵东南城堡，又从阿剌
罕败宋兵于阳逻堡之南，阿剌罕选为本万户府副
镇抚。十二年，分隶脱脱总管，出广德游击军，与宋兵
战，败之，赐以白金酒器。又从攻独松、千秋、拨出等关”
及诸山寨，其降民悉绥抚之，赐白金一百两。十三年，
中书省檄为瑞安县达鲁花赤。始至，招集逃移民十
万馀户。十四年，升忠显校尉、管军总把，并领新附军
五百人，从宣慰唐兀台战于司空山，有功，命以其职
兼都镇抚。俄选充侍卫亲军。十六年，授银符、忠武校
尉、管军总把。二十四年，赐金符，授承信校尉、蒙古卫
军屯田千户。二十五年，进武义将军、本所达鲁花赤。
二十七年，升左翼屯田万户府副万户。大德五年，卒。
子太纳袭。